ROZHODNUTIE KOMISIE
zo 4. augusta 2006,
ktorým sa stanovuje indikatívne pridelenie viazaných rozpočtových prostriedkov rozčlenených podľa členských štátov v rámci cieľa Konvergencia na obdobie rokov 2007-2013
[oznámené pod číslom K(2006) 3474]
(2006/594/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1083/2006 z 11. júla 2006, ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (1), a najmä na jeho článok 18 ods. 2,
keďže:
(1)
Podľa článku 3 ods. 2 písm. a) nariadenia (ES) č. 1083/2006 cieľ Konvergencia je zameraný na urýchlenie konvergencie najmenej rozvinutých členských štátov a regiónov.
(2)
Podľa článku 4 ods. 1 písm. a) nariadenia (ES) č. 1083/2006 Európsky fond regionálneho rozvoja, Európsky sociálny fond a Kohézny fond (ďalej len „fondy“) prispievajú k dosiahnutiu cieľov uvedených v článku 3 ods. 2 písm. a) uvedeného nariadenia.
(3)
Podľa článku 18 ods. 1 tretieho pododseku nariadenia (ES) č. 1083/2006 rozpis zdrojov, ktoré sú k dispozícii na plnenie záväzkov z fondov je taký, aby sa dosiahla výrazná koncentrácia na regióny v rámci cieľa Konvergencia.
(4)
Podľa článku 19 nariadenia (ES) č. 1083/2006 sa má 81,54 % zdrojov, ktoré sú k dispozícii na plnenie záväzkov z fondov na obdobie rokov 2007 až 2013, prideliť na cieľ Konvergencia vrátane 4,99 % na prechodnú a špecifickú pomoc uvedenú v článku 8 ods. 1, 23,22 % na financovanie uvedené v článku 5 ods. 2 a 1,29 % na prechodnú a špecifickú pomoc uvedenú v článku 8 ods. 3 uvedeného nariadenia.
(5)
Je potrebné vypracovať indikatívny rozpis zdrojov rozčlenených podľa členských štátov, ktoré sa majú prideliť na cieľ Konvergencia. Podľa článku 18 ods. 2 nariadenia (ES) č. 1083/2006 by sa toto malo uskutočniť v súlade s kritériami a metodikou stanovenými v prílohe II k nariadeniu (ES) č. 1083/2006.
(6)
V bode 1 a 2 prílohy II k nariadeniu (ES) č. 1083/2006 sa stanovuje metóda prideľovania zdrojov, ktoré sú k dispozícii regiónom oprávneným na pomoc v rámci cieľa Konvergencia a členským štátom oprávneným na pomoc z Kohézneho fondu v uvedenom poradí.
(7)
V bode 6 písm. a) a c) prílohy II k nariadeniu (ES) č. 1083/2006 sa stanovuje metóda na určenie pridelených prostriedkov v rámci prechodnej pomoci uvedenej v článku 8 ods. 1 a 3 uvedeného nariadenia v uvedenom poradí.
(8)
V bode 7 prílohy II k nariadeniu (ES) č. 1083/2006 sa vymedzuje maximálna výška transferu z fondov pre každý členský štát.
(9)
V bodoch 12 až 31 prílohy II k nariadeniu Rady (ES) č. 1083/2006 sa stanovujú sumy, ktoré sú určené na určité špecifické prípady na obdobie rokov 2007 až 2013.
(10)
Podľa článku 24 nariadenia (ES) č. 1083/2006 sa 0,25 % zdrojov, ktoré sú k dispozícii na plnenie záväzkov z fondov na obdobie rokov 2007 až 2013, vyhradí na financovanie technickej pomoci na základe iniciatívy Komisie; indikatívne pridelené prostriedky rozčlenené podľa členských štátov by preto nemali zahŕňať čiastku určenú na technickú pomoc,
PRIJALA TOTO ROZHODNUTIE:
Článok 1
Indikatívne sumy viazaných rozpočtových prostriedkov rozčlenených podľa členských štátov určených regiónom, ktoré sú oprávnené na financovanie zo štrukturálnych fondov v rámci cieľa Konvergencia, ako sa uvádza v článku 5 ods. 1 nariadenia (ES) č. 1083/2006 vrátane dodatočných súm stanovených v prílohe II k uvedenému nariadeniu sú uvedené v tabuľke 1 prílohy I.
Ročný rozpis viazaných rozpočtových prostriedkov rozčlenených podľa členských štátov a podľa rokov uvedených v predchádzajúcom odseku je uvedený v tabuľke 2 prílohy I.
Článok 2
Indikatívne sumy viazaných rozpočtových prostriedkov rozčlenených podľa členských štátov určených na prechodnú a špecifickú pomoc zo štrukturálnych fondov v rámci cieľa Konvergencia, ako sa uvádza v článku 8 ods. 1 nariadenia (ES) č. 1083/2006 vrátane dodatočných súm stanovených v prílohe II k uvedenému nariadeniu sú uvedené v tabuľke 1 prílohy II.
Ročný rozpis viazaných rozpočtových prostriedkov rozčlenených podľa členských štátov a podľa rokov uvedených v predchádzajúcom odseku je uvedený v tabuľke 2 prílohy II.
Článok 3
Indikatívne sumy viazaných rozpočtových prostriedkov rozčlenených podľa členských štátov určených členským štátom, ktoré sú oprávnené na pomoc z Kohézneho fondu v rámci cieľa Konvergencia, ako sa uvádza v článku 5 ods. 2 nariadenia (ES) 1083/2006, sú uvedené v tabuľke 1 prílohy III.
Ročný rozpis viazaných rozpočtových prostriedkov rozčlenených podľa členských štátov a podľa rokov uvedených v predchádzajúcom odseku je uvedený v tabuľke 2 prílohy III.
Článok 4
Indikatívne sumy viazaných rozpočtových prostriedkov rozčlenených podľa členských štátov a určených členským štátom, ktoré sú oprávnené na pomoc z Kohézneho fondu na prechodnom a špecifickom základe v rámci cieľa Konvergencia, ako sa uvádza v článku 8 ods. 3 nariadenia (ES) 1083/2006, sú uvedené v tabuľke 1 prílohy IV.
Ročný rozpis viazaných rozpočtových prostriedkov podľa členských štátov a podľa rokov uvedených v predchádzajúcom odseku je uvedený v tabuľke 2 prílohy IV.
Článok 5
Toto rozhodnutie je určené členským štátom.
V Bruseli 4. augusta 2006